**Оперативни план рада Техничке школе**

**од 30.11.2020. до краја првог полугодишта 18.12.2020.**

У складу са Упутством за организацију рада средњих школа до краја првог полугодишта шк.год. 2020/21. од 27.11.2020. и измењеним календаром образовно- васпитног рада, у Техничкој школи сви облици рада, теоријска настава, практичне вежбе и блок настава се изводе на даљину.

Настава на даљину се одвија на три нивоа:

1. Школа има капацитет да се настава одвија преко изабране платформе Google Classroom, на којој су од 1.9.2020. формиране учионице за све предмете.   
   Часови се реализују према распореду у реалном времену и трају 45 минута. Изузетно, због великог броја наставника који су на боловању, а њихове часове су преузеле колеге и због измене календара, материјали за учење могу бити постављани и ван временског распореда, а у циљу да ученици буду оцењени.
2. За ученике који немају могућности да се укључе на изабрану платформу, као и за посебне облике рада наставници могу користити и видео- конференцијске алате (Viber, Zoom...) и постављати материјале на GoogleDrive.
3. Посебно уколико ученици немају техничко-материјалне услове за рад описан на првом и другом нивоу, наставници користе и друге електронске видове комуникација. Школа обезбеђује наставне материјале у папирној форми, као и повратну информацију наставника. Одељенске старешине су у обавези да упознају управу школе и чланове одељенског већа који ученици по овом моделу прате наставу.

Писмени задаци планирани у овом полугодишту могу се одржати преко платформе за учење или се одложити за следеће полугодиште. Наставник је аутономан у том избору.

У овом периоду потребно је да се инсистира на битним садржајима и активностима, тј.на онима који су кључни за остваривање исхода наставних предмета. Допунска и додатна настава се реализује на даљину. Једноменски обогаћени рад преусмерава се на рад преко Google Classrooma.

Директор и стручни сарадници прате наставу, укључени су у све виртуелне учионице, врше инструктивно – педагошки надзор и пружају подршку наставницима.

Часови практичне наставе планирани код послодавца биће реализовани током другог полугодишта.

ПП служба је поставила на Google Classroom-у три учионице за подршку ученицима, једна за матуранте као подршка професионалној оријентацији ученика, једна за све ученике као психолошка подршка за све ученике и једна за реализацију InnoSchool пројекта.

Библиотекар школе је на располагању наставницима као подршка у изради наставних материјала.

Настава на даљину омогућава континуирано праћење и оцењивање ученика, како формативно тако и сумативно. Изменама и допунама Правилника о оцењивању ученика у средњој школи омогућено је да број оцена буде мањи од четири, односно од два уколико је недељни фонд два часа. При извођењу закључне оцене биће узете у обзир све оцене од почетка школске године.

Наставници дају предлог закључне оцене до 10.12.2020. електронским путем.   
Закључна оцена је јавна и образложена. Ученици се јављају наставницима и одељенским старешинама 11.12.2020. уколико имају примедбе на оцене. На основу извештаја одељенских старешина Директор формира распоред долазака у школу и одговарања у складу са епидемиолошким мерама и препорукама.

Од 14.12.2020. до 18.12.2020. ученици који су незадовољни закључном оценом или су неоцењени долазе по посебном распореду са којим ће их упознати одељенски старешина.

Одељенске старешине имају обавезу да редовно обавештавају наставнике о ученицима који су болесни и који не могу да прате наставу.

За ученика који нема оцена и није могао да одговара из оправданих разлога биће изведен статус неоцењен и за њега неће бити изведен општи успех на крају првог полугодишта.   
Са овом категоријом ученика радиће се по посебном плану током другог полугодишта.

Одељенске старешине имају обавезу да са овим Оперативним планом упознају ученике и родитеље. Оперативни план ће бити постављен на сајт Техничке школе.

Седнице Одељенских већа, Наставничког већа и свих Тимова одвијаће се на даљину.

Београд, 30.11.2020.

Оливера Бабић, дипл.математичар

Директор Техничке школе